*Projekts*

**Informatīvais ziņojums** **par papildu valsts budžeta saistību uzņemšanos programmas „Jaunatne darbībā” pasākumu īstenošanai, kuriem tiek nodrošināts Eiropas Savienības finansiālais ieguldījums**

1. **Projekta „Jaunieši un demokrātija/Young People and Democracy” sasaiste ar politikas dokumentiem un tiesību aktiem**

**Programma “Jaunatne darbībā”**

Eiropas Parlaments un Padome 2006.gada 15.novembrī[[1]](#footnote-1) pieņēma Lēmumu N° 1719/2006/EC, ar kuru tika izveidota programma „Jaunatne darbībā”. Programma radīja juridisko ietvaru jauniešu neformālās izglītības atbalstam.

Programmas „Jaunatne darbībā” mērķis ir Eiropas līmenī risināt jauniešu vajadzības pārejas posmā no pusaudža uz pieaugušo. Programma sniedz nozīmīgu ieguldījumu kompetenču ieguvei neformālās mācīšanās ceļā un tā veicina jauniešu aktīvu iesaistīšanos sabiedrībā.

Programma ir atbalsts 2009.gadā pieņemtajam jaunatnes politikas *ietvaram Eiropas sadarbībai jaunatnes jomā*[[2]](#footnote-2), kas izceļ starpsektorālo pieeju jaunatnes jautājumiem, ne vien radot vairāk vienlīdzīgāku iespēju visiem jauniešiem izglītībā un darba tirgū (nodarbinātības spējas dimensija), bet arī veicinot aktīvu iesaistīšanos, sociālo iekļaušanu un visu jauniešu solidaritāti (līdzdalības dimensija).

Programma arī sniedz ieguldījumu „Eiropa 2020: stratēģija gudrai, ilgtspējīgai un iekļaujošai izaugsmei” [[3]](#footnote-3) iniciatīvas „Jaunatne kustībā”[[4]](#footnote-4) atbalstam, kas jauniešus izvirza Eiropas Savienības (turpmāk – ES) dienas kārtības centrā, veidojot uz zināšanām, inovācijām, izglītību un prasmēm, elastīgumu un radošumu, iekļaujošu darba tirgu un aktīvāku iesaistīšanos sabiedrībā balstītu ekonomiku.

*Līguma par Eiropas Savienības darbību* 165. panta 2. apakšpunktā noteikts, ka viens no ES rīcības mērķiem ir palīdzēt attīstīties jaunatnes apmaiņai un darbaudzinātāju apmaiņai, kā arī sekmēt jauniešu dalību Eiropas demokrātiskajā dzīvē.

*Latvijas ilgtspējīgas attīstības stratēģijā 2030*[[5]](#footnote-5)noteikts, ka „Lai maksimāli izmantotu Latvijas cilvēkkapitālu, pieņemtu kvalitatīvākus lēmumus un atvieglotu to ieviešanu, politikas veidošanā maksimāli jāiesaista sabiedrība. Lai to izdarītu, jārada reālas līdzdalības iespējas, kā arī jāparedz motivācijas mehānismi, kas mudinātu šīs iespējas izmantot”, kā arī, „lai padarītu sabiedriskās līdzdalības procesu pēc iespējas konstruktīvāku un efektīvāku, jāstiprina Latvijas iedzīvotāju spējas un prasmes līdzdarboties sabiedriskajos procesos, īstenojot pilsoniskās izglītības programmas gan vispārējās izglītības ietvaros, gan ārpus tās – semināru, lekciju un kursu formā. Tādā veidā pilsoniskā izglītība ne tikai attīstītu sabiedrības spējas līdzdarboties, bet arī veicinātu sabiedrības sociālo integrāciju.”

*Latvijas Nacionālās attīstības plānā 2014. – 2020.gadam*[[6]](#footnote-6) kā rīcības virziens noteikts - „Cilvēku sadarbība, kultūra un pilsoniskā līdzdalība kā piederības Latvijai pamats”, kura pirmajā mērķī „Veicināt iedzīvotāju piederību, pilsonisko apziņu un lepnumu par savu valsti un tautu” kā viens no rezultatīvajiem rādītājiem ir noteikts iedzīvotāju pilsoniskās līdzdalības indeksa pieaugums. Tāpat šajā rīcības virzienā noteiktie valsts uzdevumi ir: „Kvalitatīva pilsoniskās līdzdalības veicināšana” un „Pilsoniskās sabiedrības aktivitāšu atbalsts [..],kopienu attīstība un līdzdalība politikas veidošanā”.

*Jaunatnes likuma[[7]](#footnote-7)* 8.panta „Brīvā laika lietderīga izmantošana” 1.punkts nosaka, ka „Valsts un pašvaldības veicina jauniešu darba tikumu un patriotismu, neformālo izglītību, brīvprātīgo darbu, fiziskās aktivitātes un iesaistīšanos kultūras dzīvē kā būtiskus brīvā laika lietderīgas izmantošanas veidus”

*Nacionālās identitātes, pilsoniskās sabiedrības un integrācijas politikas pamatnostādnēs 2012.–2018.gadam*[[8]](#footnote-8) norādīts, ka viens no sasniedzamajiem rezultātiem ir jauniešu izpratnes par demokrātiju un līdzdalības prasmju uzlabošanās. Tāpat pamatnostādnēs norādīts, ka ir nepieciešams atbalstīt iedzīvotāju līdzdalības un pašpalīdzības iniciatīvas un palielināt iedzīvotāju un publiskās pārvaldes savstarpējo sadarbību un uzticēšanos. Pamatnostādnēs kā 1.2.mērķa „Stiprināt tradicionālās un netradicionālās pilsoniskās līdzdalības formas” uzdevumi ir noteikti:

• veicināt iedzīvotāju politisko līdzdalību (1.2.1.)

• veicināt jauniešu pilsonisko līdzdalību (1.2.3.), kurā, kā veicamie pasākumi ietverti: atbalstīt jauniešu formālo un neformālo līdzdalību sabiedriskajos procesos (1.2.3.1.) un atbalstīt jauniešu starpvalstu iniciatīvas pilsoniskās līdzdalības, interešu izglītības un mācību pieredzes jomā (1.2.3.2.)

*Jaunatnes politikas pamatnostādnēs 2009. – 2018.gadam*[[9]](#footnote-9) kā vieni no jaunatnes politikas pamatprincipiem norādīti:

• līdzdalības princips – nodrošināt jauniešiem iespēju iesaistīties jaunatnes politiku ietekmējošu lēmumu pieņemšanā valsts un pašvaldību mērogā;

• mobilitātes un starptautiskās sadarbības nodrošināšanas princips – nodrošināt iespēju jauniešu mobilitātei, zināšanu un prasmju apguvei ārpus viņu dzīvesvietas un veicināt citu valstu rekomendāciju un labās prakses apmaiņu un ieviešanu Latvijas jaunatnes politikā.

Tāpat *Jaunatnes politikas pamatnostādnēs 2009.- 2018.gadam*, norādīti šādi valsts rīcības virzieni:

• starptautiskās sadarbības attīstīšana (6.1.4.), kurā viens no uzdevumiem ir veicināt un atbalstīt starptautiskās labās prakses izmantošanu jaunatnes politikas pilnveidošanai.

• atbalsts jauniešu līdzdalībai (6.2.1.), kurā ir noteikti sekojoši uzdevumi: veicināt jauniešu iniciatīvas un sabiedrisko aktivitāti un sekmēt jauniešu līdzdalību pārstāvniecības demokrātijā.

• izglītošanas aspekti un mobilitātes programmas (6.3.2.), kurā kā uzdevumi noteikti: nodrošināt jauniešiem plašu neformālās, vienaudžu un interešu izglītības piedāvājumu; attīstīt starpkultūru izglītību formālajā, neformālajā, speciālajā un interešu izglītībā bērniem un jauniešiem.

*Deklarācijā par Laimdotas Straujumas vadītā Ministru kabineta iecerēto darbību*[[10]](#footnote-10) kā viena no prioritātēm ir noteikta „Sekmēt sabiedrības uzticēšanos valsts varai, kas ir balstīta uz tiesiskuma stiprināšanu, sabiedrības līdzdalību valsts pārvaldes procesos un kvalitatīvu valsts pārvaldes uzdevumu īstenošanu.”

Projekts atbilst arī *Reģionālās attīstības likuma* 16.1 panta pirmās daļas 10. punktam, kas nosaka, ka plānošanas reģions papildus citai normatīvajos aktos noteiktajai kompetencei izstrādā un īsteno projektus reģionālās attīstības atbalsta pasākumu ietvaros.

Atbilstoši Vidzemes plānošanas reģiona attīstības programmas 2007. – 2013. gadam[[11]](#footnote-11) noteiktajai 4.prioritātes „Lauku attīstība” 24.pasākuma „Vietējo/kopienu iniciatīvu attīstība” 24.1. vidēja termiņa mērķa „Attīstītas vietējo/kopienu iniciatīvas” 24.1.1. aktivitātei „Atbalstīt vietējo/kopienu iniciatīvu”, kurā, t.sk., ietverti uzdevumi „Vietējo rīcību grupu savstarpējā un starptautiskā sadarbība” un „Veicināt pašvaldības sadarbību ar vietējām iniciatīvas grupām”

Piemērojamie normatīvie akti:

Eiropas Parlamenta un Padomes 2006.gada 15. novembra Lēmums Nr. 1719/2006/EK par programmas „Jaunatne darbībā” izveidi, laika posmam no 2007.gada līdz 2013.gadam.

Eiropas Parlamenta un Padomes 2012. gada 25. oktobra Regula Nr. 996/2012 par finanšu noteikumiem, ko piemēro Savienības vispārējam budžetam un par Padomes regulas Nr. 1605/2002 atcelšanu.

1. **Informācija par Eiropas Savienības programmas finansējuma saņemšanas nosacījumiem programma “Jaunatne darbībā”**

Saskaņā ar programmas „Jaunatne darbībā” nosacījumiem projekta vadošais partneris asociācija NORDEN, Gēteborga, Zviedrijā, 2013.gada 1.maijā iesniedza projekta pieteikumu Zviedrijas nacionālajā aģentūrā. Zviedrijas nacionālā aģentūra projektu apstiprināja un piešķīra tam finansējumu 50 000,00 *euro* apmērā; savukārt kopējās projekta izmaksas (ieskaitot partneru līdzfinansējumu) ir 91 900,00 *euro*. (skatīt 1.tabulu).Projekta Nr. 0762/13R2 (Projekta līgums noslēgts Zviedrijā).

ES finansējums tiek pārskaitīts iesniedzējam (koordinējošajai organizācijai) – asociācijai NORDEN, kura kā saņēmējs paraksta finanšu līgumu un uzņemas finansiālu un administratīvu atbildību par visu projektu. Projekta finansējuma mērķis, kopā ar partneru līdzfinansējumu, ir segt visu projektā iesaistīto partneru izmaksas, tādēļ ES finansējums ir sadalīts starp partneriem atbilstoši projekta ietvaros noteiktajām lomām, veiktajiem uzdevumiem un aktivitātēm. 2014.gada 3.februārī Vidzemes plānošanas reģions parakstīja partnerības līgumu „Partnership Agreement *Young People and Democracy* in the frame of „YOUTH IN ACTION” EU-PROGRAMME” ar asociāciju NORDEN par projekta īstenošanu.

Eiropas Komisija (turpmāk – EK) projektam piešķir finansējumu 50 000 *euro* apmērā, kas tiek pārskaitīti vadošajam partnerim NORDEN. 80% no piešķirtās summas asociācijai NORDEN ir pieejams kā priekšfinansējums.

Saskaņā ar programmas „Jaunatne darbībā” un iepriekš minētā partnerības līguma nosacījumiem projekta partneri varēs pieprasīt programmas finansējumu projekta vadošajam partnerim, iesniedzot izdevumus pamatojošos dokumentus par veiktajām projekta aktivitātēm apstiprinātā projekta budžeta ietvaros. Projekta partneriem aktivitātes sākotnēji ir jāīsteno par saviem līdzekļiem.

Tāpat savstarpēji noslēgtais līgums nosaka, ka katram partnerim projektā ir jānodrošina arī līdzfinansējums, kas Vidzemes plānošanas Reģionam ir noteikts 10 200 *euro* apmērā. Citiem partneriem noteiktais līdzfinansējums: Madonas novada pašvaldība – 6 800 *euro*, Molndālas pilsēta (Zviedrija) – 12 450 *euro*, Gēteborgas pilsēta (Zviedrija) – 12 450 *euro*.

Projekta finansējuma sadalījums katram partnerim (ieskaitot EK finansējumu un partneru līdzfinansējumu): Vidzemes plānošanas reģions – 20 200 *euro*, Madonas novada pašvaldība – 17 170 *euro*, Gēteborgas pilsēta – 27 200 *euro*, Molndālas pilsēta – 27 330 *euro*.

1.tabula

**Projekta budžeta sadalījums pa finansējuma avotiem (*euro*)**

|  |  |  |  |  |
| --- | --- | --- | --- | --- |
| ***Iestāde*** | ***EK finansējums*** | ***Līdzfinansējums*** | ***Cits līdzfinansējums*** | ***Kopā*** |
| Vidzemes plānošanas reģions | 10 000,00 | 3 400,00 | 6 800,00\* | **20 200,00** |
| Madonas novada pašvaldība | 10 370,00 | 6 800,00 | - | **17 170,00** |
| Gēteborgas pilsēta | 14 750,00 | 12 450,00 | - | 27 200,00 |
| Molndāles pilsēta | 14 880,00 | 12 450, 00 | - | 27 330,00 |
| **KOPĀ** | **50 000,00** | **35 100,00** | **6 800,00** | **91 900,00** |

\*Vides aizsardzības un reģionālās attīstības ministrijas budžets 6 800,00 *euro*

1. **Informācija par projektiem, kas pieteikti finansēšanai no ES programmām**

**Programma „Jaunatne darbībā”**

**Projekta „Jaunieši un demokrātija/Young People and Democracy”** īstenotājs – projekta iesniedzējs un projekta vadošais partneris un koordinējošā organizācija – asociācija NORDEN Gēteborgā, Zviedrijā, sadarbībā ar pārējiem projekta partneriem: Vidzemes plānošanas reģions, Gēteborgas pilsēta un Molndālas pilsēta Zviedrijā un Madonas novada dome Latvijā. Katra projekta partnera pienākums ir aktīvi iesaistīties projekta realizēšanā un mērķu sasniegšanā. Katrs partneris ir atbildīgs par jauniešu piesaisti projektam, kā arī semināru norises nodrošināšanu un plānošanu savā valstī.

Projekta **mērķis** ir panākt aktīvu jauniešu līdzdalību savas pašvaldības un reģiona attīstībā.

Projektā tiks iesaistīti 25 Vidzemes reģiona jaunieši vecumā no 15-25 gadiem, kas aktīvi darbojas vietējos jauniešu centros un iniciatīvas grupās un ir ieinteresēti līdzdarboties, risinot savas vietējās pašvaldības attīstības jautājumus. Projekta ietvaros notiks divas 5 dienu starptautiskas jauniešu tikšanās – pieredzes apmaiņas (Zviedrijā un Latvijā), kuru gaitā jauniešiem būs iespēja vairāk uzzināt par jauniešu iesaistīšanos demokrātijas procesos vietējā, reģionālajā, valsts un starptautiskajā līmenī. Pieredzes apmaiņas laikā jauniešiem būs iespēja uzzināt par citu valstu pieredzi jauniešu politiskās līdzdalības nodrošināšanā, kā arī jaunieši varēs rosināt citu valstu labo praksi pārņemt savās pašvaldībās. Dialogā ar jauniešiem tiks uzaicināti piedalīties vietējo pašvaldību politiķi – attīstības politikas veidotāji (nodrošināta vismaz 3 politiķu piedalīšanās). Jauniešu tikšanās ar vietējo pašvaldību lēmējvaras un izpildvaras pārstāvjiem uzlabos savstarpējo komunikāciju, tādejādi ilgtermiņā veicinās jauniešu uzticības paaugstināšanos publiskai pārvaldei. Pasākumu laikā notiks arī semināri par jaunatnes demokrātijas tēmām un jaunatnes iesaistīšanās praktiskajām iespējām, kā arī metodēm vietējo pašvaldību attīstībā. Nodarbības vadīs profesionāli pasniedzēji. Laikā starp projekta galvenajiem pasākumiem dalībnieki praktiski izmēģinās jaunapgūtās metodes savās jauniešu iniciatīvas grupās savās pašvaldībās. Tiks rīkoti arī vietēja mēroga semināri, kuru laikā jaunieši diskutēs par Vidzemes reģiona nākotnes attīstību. Šajos semināros gūtās atziņas un ierosinājumi tiks izmantoti, veidojot Vidzemes plānošanas reģiona attīstības dokumentus. Tādā veidā jauniešiem būs sniegta reāla iespēja iesaistīties politikas plānošanas dokumentu veidošanā. Projekta dalībnieki izveidos starptautisku sadarbības tīklu informācijas un viedokļu apmaiņai.

Projekta īstenošana paredzēta no 2014.gada 1.marta līdz 2014.gada 31. decembrim.

Projekta īstenošanai paredzētais finansējuma apjoms un tā sadalījums:

Kopējais Vidzemes plānošanas reģiona projekta budžets 20 200,00 *euro*, tai skaitā 10 000,00 *euro* EK līdzfinansējuma daļa, pašfinansējums 3 400,00 *euro* un 6 800,00 *euro* valsts budžeta līdzfinansējums.

Projektā **„**Jaunieši un demokrātija/Young People and Democracy” paredzētas aktivitātes, kuras veicinās jauniešu iesaisti attīstības plānošanas dokumentu izstrādē, kas ir plānošanas reģionu pamatfunkcija. Pašfinansējums 3 400 *euro*apmērātiks nodrošināts no Vidzemes plānošanas reģiona pamatbudžeta līdzekļiem, pamatojoties uz Reģionālās attīstības likuma 16.1 pantā noteikto plānošanas reģionu kompetenci „izstrādāt un īstenot projektus reģionālās attīstības atbalsta pasākumiem” un 2009.gada 25.augusta Ministru kabineta noteikumiem Nr. 970 „Sabiedrības līdzdalības kārtība attīstības plānošanas procesā”, kas izdoti saskaņā ar Attīstības plānošanas sistēmas likumu.

1. **Turpmākā rīcība**

Informācija par projektam nepieciešamo finansējumu atspoguļota, noapaļojot līdz pilnam *euro.*

Lai Vidzemes plānošanas reģions varētu sekmīgi realizēt projektus, nepieciešams:

1. Atļaut Vides aizsardzības un reģionālās attīstības ministrijai (turpmāk - VARAM) uzņemties papildu valsts budžeta saistības ES programmas “Jaunatne darbībā” ietvaros apstiprināto projektu ieviešanas finansēšanai 16 800 *euro* apmērā, tai skaitā priekšfinansējums 10 000 *euro* Eiropas Savienības līdzfinansējuma daļai un 6 800 *euro* valsts budžeta līdzfinansējums.
2. VARAM iepriekšējā punktā minēto pasākumu īstenošanai normatīvajos aktos noteiktajā kārtībā iesniegt Finanšu ministrijai pieprasījumu finansējuma pārdalei no valsts pamatbudžeta programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”

VARAM nodrošinās atmaksas valsts pamatbudžetā par Vidzemes plānošanas reģiona projekta ietvaros veiktajiem izdevumiem. Atmaksas VARAM valsts budžetā tiks ieplānotas atbilstoši projekta ieviešanai paredzētajiem termiņiem 2015.gadā, kopumā 10 000 *euro* apmērā. Vidzemes plānošanas reģions pēc atmaksu saņemšanas tās ieskaitīs VARAM attiecīgajā kontā, kas tālāk tiks ieskaitītas valsts pamatbudžetā.

Papildu finansējums uzturēšanas un citiem ilgtspējas nodrošināšanas izdevumiem no valsts budžeta pamatfunkciju izdevumiem pēc projekta pabeigšanas nebūs nepieciešams.

Vides aizsardzības un reģionālās attīstības ministrs K.Gerhards

2014.11.11. 10:06

K.Boitmanis

66016725, [Karlis.Boitmanis@varam.gov.lv](mailto:Karlis.Boitmanis@varam.gov.lv)

1. Eiropas Parlamenta un Padomes 2006.gada 15.novembra Lēmums Nr. 1719/2016/EK [↑](#footnote-ref-1)
2. Eiropas Savienības Padomes 2009.gada 27.novembra Rezolūcija Nr.2009/C311/01 par atjaunoto ietvaru Eiropas sadarbībai jaunatnes jomā. [↑](#footnote-ref-2)
3. Eiropas Komisijas 2010.gada 3.marta paziņojums COM (2010) EIROPA 2020 Stratēģija pārdomātai, ilgtspējīgai un iekļaujošai izaugsmei. [↑](#footnote-ref-3)
4. Eiropas Komisijas 2010.gada 15.septembra paziņojums SEC(2010) 1047 par iniciatīvu jauniešu potenciāla izmantošanai, lai Eiropas Savienībā panāktu gudru, ilgtspējīgu un integrējošu izaugsmi [↑](#footnote-ref-4)
5. Latvijas ilgtspējīgas attīstības stratēģija 2030, Latvijas republikas Saeima, 06.2010. 84. – 85. lpp. [↑](#footnote-ref-5)
6. Latvijas Nacionālais attīstības plāns 2014. – 2020. gadam, Pārresoru koordinācijas centrs, 12.2012. 48. – 50. lpp. [↑](#footnote-ref-6)
7. Jaunatnes likums, 01.01.2009., 8.pants. [↑](#footnote-ref-7)
8. 2011. gada 20.oktobra Ministru kabineta rīkojums Nr. 542 “Par nacionālās identitātes, pilsoniskās sabiedrības un integrācijas politikas pamatnostādnēm 2012.-2018.gadam” [↑](#footnote-ref-8)
9. 2009. gada 20.aprīļa Ministru kabineta rīkojums Nr. 246 “Par Jaunatnes politikas pamatnostādnēm 2009.-2018.gadam” [↑](#footnote-ref-9)
10. Deklarācija par Laimdotas Straujumas vadītā Ministru kabineta iecerēto darbību [↑](#footnote-ref-10)
11. Vidzemes plānošanas reģiona Attīstības programma 2007. – 2014. gadam. II daļa. Vidzemes attīstības aģentūra, 2007. 33.lpp. [↑](#footnote-ref-11)